Torradu ses russignolu

Torradu ses russignolu
a sa solita cresura
a sas mattas de sa mura
pro fagher su nidu solu
e pesare su consolu
de sas tuas boghes bellas
chi paret chi sas istellas
fettan trèmere a su sero.
Pensamentosu m’accero
pro nd’intender sa dulzura.

Torradu ses russignolu
a sa solita cresura

Cust’ierru cantu entu
e ite furia de nies,
iscuras fini sas dies
sas nottes unu turmentu.
Semper in cumbattimentu
fin sos buscos ilighinos,
pienos fini sos camminos
de ludu e d’abba currente,
de su sole raramente
s’intendiat sa calura.

Torradu ses russignolu
a sa solita cresura

Ma como cant’isplendore
e ite tempus solianu!
Lassadu hàt su Campidanu
pro sos montes su pastore.
Sa terra tot’in fiore
est che pannu ricamadu
donzi monte est populadu
de allegru bestiamene,
buddit che inu su sambene
de s’allegra gioventura.

Torradu ses russignolu
a sa solita cresura

E tue in tanta bellesa
de su chelu e de sa terra
t’accordasa sa chiterra
e faghes sa serenada.
Passat sa tua cantada
che bogh’e Deus divina.
Murmuttos b’hat de marina
de coros tristos suncuttos,
dulzuras sento de fruttos
in sa tua oghe pura.

Torradu ses russignolu
a sa solita cresura.